ประกาศกรมการค้าต่างประเทศ
ประกาศกรมการค้าต่างประเทศ
เรื่อง
เปิดการไต่สวนการทุ่มตลาดสินค้าลวดเหล็กกล้าเคลือบด้วยทองแดงเจือ
ชนิดที่ใช้ผลิตยางนอกชนิดอัดลม
(ลวดขอบยาง) ที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๙[๑]
 

ด้วยคณะกรรมการพิจารณาการทุ่มตลาดและการอุดหนุนแห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีคำวินิจฉัยในการประชุมครั้งที่ ๒/๒๕๕๙ เมื่อวันที่ ๑ มีนาคม พ.ศ.
๒๕๕๙ ว่า คำขอของบริษัท ราชราตัน ไทย ไวร์ จำกัด
ที่ได้ยื่นขอให้พิจารณาตอบโต้การทุ่มตลาดสินค้าลวดเหล็กกล้าเคลือบด้วยทองแดงเจือ
ชนิดที่ใช้ผลิตยางนอกชนิดอัดลม (ลวดขอบยาง)
ที่มีแหล่งกำเนิดจากสาธารณรัฐประชาชนจีน ตามมาตรา ๓๓
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ มีพยานหลักฐานที่แสดงให้เห็นว่าคำขอมีมูลเกี่ยวกับการทุ่มตลาดและความเสียหาย
จึงเห็นควรให้เปิดการไต่สวน

อาศัยอำนาจตามความในมาตรา
๓๗ และมาตรา ๓๙
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ อธิบดีกรมการค้าต่างประเทศออกประกาศเปิดการไต่สวนการทุ่มตลาดไว้ ดังต่อไปนี้

ข้อ
๑ สินค้าที่ถูกพิจารณา
สินค้าลวดเหล็กกล้าเคลือบด้วยทองแดงเจือ
ชนิดที่ใช้ผลิตยางนอกชนิดอัดลม (ลวดขอบยาง) มีคาร์บอนตั้งแต่ร้อยละ ๐.๖
โดยน้ำหนัก ภายใต้พิกัดอัตราศุลกากร ๗๒๑๗.๓๐.๓๑.๐๐๐ ที่มีแหล่งกำเนิดจากสาธารณรัฐประชาชนจีน

ข้อ
๒ การพิจารณาการทุ่มตลาดและความเสียหาย
คณะกรรมการพิจารณาการทุ่มตลาดและการอุดหนุนพิจารณาเห็นว่า
คำขอของ บริษัท ราชราตัน ไทย ไวร์ จำกัด มีมูลเพียงพอที่แสดงให้เห็นว่า
การส่งสินค้าที่ถูกพิจารณาดังกล่าวเข้ามาในประเทศไทยมีการทุ่มตลาดและก่อให้เกิดความเสียหาย
โดยมีข้อเท็จจริงโดยสังเขปดังนี้
๒.๑
การทุ่มตลาด สินค้าที่ถูกพิจารณาจากสาธารณรัฐประชาชนจีน ทุ่มตลาดในอัตราร้อยละ
๒๔.๔๘ ของราคา ซี ไอ เอฟ
๒.๒
ความเสียหาย
หลักฐานเบื้องต้นแสดงให้เห็นว่าอุตสาหกรรมภายในได้รับความเสียหายอย่างสำคัญจากการนำเข้าสินค้าที่ถูกพิจารณา
โดยพิจารณาจาก
(๑) ปริมาณการนำเข้าสินค้าที่ถูกพิจารณาจากสาธารณรัฐประชาชนจีนเพิ่มสูงขึ้น
(๒)
การนำเข้าสินค้าที่ถูกพิจารณาจากสาธารณรัฐประชาชนจีนมีผลกระทบต่อราคาขายในประเทศและมีผลกระทบต่อผลการดำเนินงานของอุตสาหกรรมภายใน

ข้อ
๓ กระบวนการไต่สวน
กรมการค้าต่างประเทศจะจัดส่งแบบสอบถามไปให้ผู้มีส่วนได้เสียเพื่อตอบข้อมูลประกอบการไต่สวน
ทั้งนี้
ผู้มีส่วนได้เสียที่ไม่ได้รับแบบสอบถาม
แต่ประสงค์จะขอตอบแบบสอบถามเพื่อเข้าร่วมในการไต่สวน
สามารถแจ้งความจำนงเป็นหนังสือต่อกรมการค้าต่างประเทศเพื่อขอรับแบบสอบถามได้ภายใน
๑๕ วัน นับแต่วันที่ประกาศนี้ประกาศในราชกิจจานุเบกษา

ข้อ
๔ การเสนอข้อเท็จจริงและความเห็น
ให้ผู้มีส่วนได้เสียเสนอข้อเท็จจริงและความเห็นเป็นหนังสือ
หรือแจ้งความจำนงขอแถลงการณ์ด้วยวาจาประกอบการไต่สวนการทุ่มตลาดและความเสียหายเป็นหนังสือต่อกรมการค้าต่างประเทศภายใน
๓๐ วัน นับแต่วันที่ประกาศนี้ประกาศในราชกิจจานุเบกษา

ข้อ
๕ การขอทราบข้อมูลการเปิดไต่สวน
ผู้ใดประสงค์ขอทราบข้อมูลข่าวสารเกี่ยวกับการเปิดไต่สวนให้ยื่นคำขอต่อกองปกป้องและตอบโต้ทางการค้า
กรมการค้าต่างประเทศ เลขที่ ๕๖๓ ถนนนนทบุรี ตำบลบางกระสอ อำเภอเมืองนนทบุรี
จังหวัดนนทบุรี รหัสไปรษณีย์ ๑๑๐๐๐ หมายเลขโทรศัพท์ ๐ ๒๕๔๗ ๕๐๘๐ หมายเลขโทรสาร ๐
๒๕๔๗ ๕๐๘๐ ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง
การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔ ลงวันที่ ๒๖ มีนาคม พ.ศ.
๒๕๔๔


ประกาศ ณ วันที่ ๒
มีนาคม พ.ศ. ๒๕๕๙
ดวงพร รอดพยาธิ์
อธิบดีกรมการค้าต่างประเทศ





ปริยานุช/จัดทำ
๒๓ มีนาคม ๒๕๕๙

วิศนี/ตรวจ
๓๐ มีนาคม ๒๕๕๙




























[๑] ราชกิจจานุเบกษา
เล่ม ๑๓๓/ตอนพิเศษ ๖๒ ง/หน้า ๔๓/๑๕ มีนาคม ๒๕๕๙